Libération: Dette er ukens Charlie Hebdo-forside
De franske avisene Libération og Le Monde la i kveld ut bilde av Charlie Hebdos neste magasinforside på Twitter. Etter onsdagens terrorangrep leier satiremagasinet kontorlokaler hos Libération. Avisene skriver også om forsiden på sine nettsider. Forsiden er en tegning av profeten Muhammed som holder opp et skilt hvor det står «Je suis Charlie» (jeg er Charlie). Over hodet hans står det «Tout est pardonné» (alt er tilgitt). Ukens opplag av satiremagasinet er 50 ganger større enn det vanlige opplaget på 60.000. Onsdagens utgave av Charlie Hebdo trykkes i hele tre millioner eksemplarer. Bladet skal denne gangen oversettes til 16 forskjellige språk. Det ble varslet på forhånd at det kom til å inneholde nye karikaturer av profeten Muhammed. Charlie Hebdo ble onsdag utsatt for et brutalt terrorangrep, da to menn tvang seg inn i redaksjonslokalene. Redaksjonen var midt i et møte der de planla neste utgave av bladet, kalt «Sharia Hebdo», som skulle være en spesialutgave om islam. 12 mennesker blir skutt og drept inne i lokalene, blant dem sjefredaktøren, tre tegnere og fire politibetjenter.Presse- og ytringsfrihetsekspert Per Edgar Kokkvold har sett bilder av Charlie Hebdos neste forside, og sier han ikke synes det er unaturlig at Hebdo følger opp med en slik forside. – Snarere tvert imot. De følger opp dette ikke bare av ytringsfrihetsmessige hensyn, men også markedsmessige. De vet at dette selger, og de har lyst å markere at de ikke lar seg skremme, sier Kokkvold. Han tror ikke forsiden vil være særlig provoserende. – De som har begått ugjerningen i Paris er ikke religiøse mennesker med et følsomt konfirmantsinn. Det er mennesker som lever av og for terror, og dreper med glede og entusiasme. Så vidt jeg skjønner er det også andre aviser som legger ut forsiden ikke bare i solidaritet, men fordi det er riktig å gjøre det i denne situasjonen, sier han til VG.Kokkvold var støttende til å trykke Muhammed-karikaturer da debatten startet i 2006, etter at danske Jyllands-Posten publiserte en rekke karikaturer. Han ønsker ikke å oppfordre norsk presse til å gjengi forsiden. – Jeg mener bestemt at dette må hver enkelt redaktør avgjøre. Jeg ville som redaktør gjort det, for det er mange grunner til å gjøre det. – Det er også en naturlig oppfølging av markeringen i Frankrike , og det er mye som taler for at det er naturlig at man opptrer solidarisk. Men jeg vil aldri oppfordre en samlet presse til å gjøre noe den enkelte redaktør ikke ønsker, avslutter Kokkvold.Forsiden sprer seg nå i rekordfart på sosiale medier, og både kjente mennesker og medier publiserer skjermdumper på sine Twitter-kontoer. Av norske medier gjengir både VG, TV 2, Dagbladet og Aftenposten forsiden, og av internasjonale medier har AFP, ABC News og USA Today publisert skjermdumper av forsiden på sine nettsider.
På sin første front etter det brutale terrorangrepet, har satiremagasinet Charlie Hebdo en Muhammed-karikatur, ifølge franske aviser.